Kabinet sê ja vir wetsontwerp oor NGV-plan | Netwerk24
Deur Nellie Brand-Jonker 11 Julie 2019 14:54
Daar is groot kommer oor hoe NGV ingestel gaan word.
Die wetsontwerp was verlede jaar in omstredenheid gehul nadat die kabinet toestemming gegee het dat dit vir openbare konsultasie van Junie tot September vrygestel moet word.
'n Brief van die nasionale tesourie aan dr. Olive Shisana, adviseur van die president oor die NGV, het daarna uitgelek. Daarin is ernstige kommer uitgespreek oor veranderinge wat laat in Oktober aan die wetsontwerp aangebring is.
LEES OOK: 4 veranderinge oor die NGV onderweg na die kabinet
Van die groot redes waarom die amptenaar van die nasionale tesourie verlede jaar sy kommer uitgespreek het, sluit in dat mediese fondse net 'n aanvullende rol gaan speel. Kommer is ook oor die finansiële implikasies van die NGV uitgespreek wat nie duidelik in die wetsontwerp is nie.
Dit sal eers duidelik wees as die nuwe weergawe ontvang word of dié omstrede veranderinge steeds daarin is.
Die kabinet het in sy verklaring oor die kabinetsvergadering van Woensdag gesê die insette wat verlede jaar ontvang is, is in die jongste weergawe van die wetsontwerp ingesluit, en dat die wetsontwerp onderhewig sal wees aan nog 'n strawwe proses in die parlement.
Die wetsontwerp maak voorsiening vir die skep van 'n NGV-fonds as 'n openbare entiteit wat aan die minister van gesondheid verslag sal doen.
Die fonds sal as 'n skedule 3A- openbare entiteit onder die Wet op die Bestuur van Openbare Finansies geregistreer word. Dié entiteite het meer outonomie met hul daaglikse bestuur.
"Sodra die wetsontwerp deur die parlement goedgekeur is, gaan die bestaande konsep-implementeringsplan vir die NGV gewysig word om die oorgangsreëlings in te stel wat nodig is om die Nasionale Gesondheidsplan in fases in werking te stel.
"Die oorgangstydperk sal ook toelaat dat sekere stukke wetgewing herroep kan word wat nie ooreenstem daarmee nie."
Die nuwe minister van gesondheid, dr. Zweli Mkhize, sal 'n aparte mediakonferensie hou om die wetsontwerp se details te bespreek.